Amerikaning Texas shtatida yashovchi kishi prezidentlik saylovlarida milliarder Donald Tramp g‘alaba qilishidan xavotirga tushayotgan amerikaliklar uchun Kanadada muhabbatini topishga imkon yaratuvchi tanishuv saytini ishlab chiqdi. Bu haqida NBC ma’lum qildi. "Maple Match amerikaliklarga Tramp prezidentligi dahshatini anglab yetishdan himoyalanish uchun mukammal kanadalik hamkorni topishni osonlashtiradi", - deyiladi tanishuv saytida. NBC telekanalining xabar berishicha, Maple Match tanishuv sayti 25 yoshli Jo Goldman tomonidan bir hafta ilgari ishlab chiqilgan. Bu saytni yaratishga unga do‘stlarining AQShda keyingi prezident Tramp bo‘lsa, Kanadaga ko‘chib ketish taklifi turtki bo‘ldi. Goldmanning so‘zlariga ko‘ra, hozirda saytda taxminan 13 ming kishi qayd qilingan, ularning chorak qismi - Kanada fuqarolari hisoblanadi.